Maria Luisa-ordenen

Maria Luisa-ordenen (kastiljansk: Real Orden de las Damas Nobles de la Reina María Luisa eller i kortform Orden de las María Luisa) er en spansk orden innstiftet 21. april 1792 av kong Karl IV etter ønske fra hans dronning, Maria Luisa av Parma, og oppkalt etter henne. Ordenen er en dameorden, som opprinnelig var forbeholdt en begrenset krets av høyadelskvinner. Maria Luisa-ordenen ble etter hvert den høyeste orden som ble tildelt kvinner for fortjenester, som et supplement til Det gylne skinn, som var forbeholdt menn. Maria Luisa-ordenen ble i 1931 undertrykket som statsorden av den andre spanske republikken, men overlevde i fyrstehuset og fikk tilbake sin kongelige status ved monarkiets restaurasjon i Spania i 1975. Den rangerer etter Karl IIIs orden, men foran Isabella den katolskes orden.

Inndeling
Maria Luisa-ordenen har én klasse der medlemmene kalles damer. Ordensdamer fikk i 1796 rett til tittelen eksellense.

Insignier
Ordenstegnet for Maria Luisa-ordenen består av et fiolettkantet hvitt malteserkors i gull. Midtmedaljongen viser en kronet Sankt Ferdinand, iført kongekappe og med et sverd i den ene hånden og et rikseple i den andre. Han er omgitt av stråler. I korsvinklene er det plassert kasteller, fra Castilla heraldiske våpen, og løver, fra Léons heraldiske våpen, forbundet med et kjede i firkant over korset. 

Ordenstegnet er opphengt i båndet i et ledd utformet som en laurbærkrans. Ordensbåndet er i fiolett og hvitt.

Tildeling
Opprinnelig kunne bare kvinner tilhørende den spanske høyadelen tildeles ordenen. Den er imidlertid også tildelt kvinnelige medlemmer av utenlandske fyrstehus. Ordenen er i henhold til statuttene begrenset til 30 medlemmer, medlemmer av det kongelige huset ikke medregnet. Begrensningen på antall ordinære medlemmer ble straks fraveket og antallet tildelinger har under visse monarkers regjeringstid vært ganske høyt: Dronning Isabella II utnevnte 414 medlemmer i sin 35 år lange regjeringstid, kong Alfonso XII foretok 138 utnevnelser i sine 11 år på tronen og kong Alfonso XIII utnevnte 235 damer i løpet av sine 29 år på tronen. Etter dette er antallet utnevnelser beskjedent.

I ordenens tidligste år var den forbeholdt katolikker, men under donning Isabella II, som regjerte fra 1833 til 1870, ble også utenlandske kongelige av andre kristne trosretninger tildelt ordenen. Den kunne også tildeles ikke-kristne kvinner av utenlandske fyrstehus. Ordenen utviklet seg i retning av en fortjenstorden. Ektefeller av ledende politikere og utenlandske diplomater, samt kvinner som på eget grunnlag hadde gjort seg bemerket, ble tildelt Maria Luisa-ordenen.

Per 2020 har Maria Luisa-ordenen fire medlemmer, der tre er medlemmer av kongefamilien: Dronning Sofia, samt kongens to søstre og infanta Margarita.

Kilder
Ceballos-Escalera y Gila, Alfonso de: «Royal Order of Noble Dames of Queen Mary Louise» i Guy Stair Sainty og Rafal Heydel-Mankoo: World Orders of Knighthood and Merit, første bind, Buckingham: Burke's Peerage & Gentry, 2006, s. 825–828
Ceballos-Escalera y Gila, Alfonso de og Fernando García-Mercadal y García-Loygorri: Las Ordenes y Condecoraciones Civiles del Reino de España, andre reviderte utgave, Madrid: Boletín Oficial del Estado, 2003, s. 118–130

Spanske ordener
Dameordener
Utmerkelser etablert i 1792